
ΑΠΟΣΠΑΣΜΑ                        

Από το πρακτικό της με αριθ. 30ης/2026 Συνεδρίασης

της Δημοτικής Επιτροπής

του Δήμου Λευκάδας

Αριθ. Απόφ. 367/2026
Στην Λευκάδα σήμερα  στις 15 του μηνός Σεπτεμβρίου του έτους  2026,  ημέρα Τρίτη και  ώρα  12:00,  ήλθε σε τακτική, δια ζώσης, συνεδρίαση η Δημοτική Επιτροπή του Δήμου, σύμφωνα με τις δ/ξεις των άρθρων 139 έως147 του Ν.5314/2026 ύστερα από την αριθ. 24838/11.9.2026 πρόσκληση του Προέδρου της, η οποία επιδόθηκε  νόμιμα στα μέλη της.

Αφού διαπιστώθηκε νόμιμη απαρτία, δηλαδή σε σύνολο επτά (7) μελών βρέθηκαν παρόντα τα παρακάτω πέντε (5) μέλη, άρχισε η Συνεδρίαση.

Τα πρακτικά τηρήθηκαν από τη γραμματέα της Δημοτικής Επιτροπής, Σταθοπούλου Ελένη, υπάλληλο  του  Δήμου Λευκάδας.

Τα θέματα συζητήθηκαν με την εξής σειρά:
1,2,3,10,11,12,13,14,25,26,4,5,6,7,8,9,15,16,17,27,18,19,20,21,22,23,24.

Κατά τη συζήτηση του 13ου θέματος, αποχώρησε ο κ. Γαζής Γεώργιος.

Κατά τη συζήτηση του 4ου θέματος προσήλθε ο κ. Σκληρός Φίλιππος.

ΘΕΜΑ 10ο : Απόφαση Δ.Ε. για Έγκριση μελέτης, τευχών δημοπράτησης του έργου και καθορισμός τρόπου εκτέλεσης του έργου: «ΒΕΛΤΙΩΣΗ ΟΔΙΚΟΥ ΔΙΚΤΟΥ ΔΗΜΟΥ ΛΕΥΚΑΔΑΣ»

                                                                  Εισηγητής:  Δρ.Ξενοφών Ν. Βεργίνης, Δήμαρχος, Πρόεδρος Δ.Ε.
               Ο Πρόεδρος  της Δ.Ε. Δρ. Ξενοφών Ν. Βεργίνης, Δήμαρχος, πήρε τον λόγο και  έθεσε υπόψη των μελών της Επιτροπής, τα εξής:
Ισχύουσες διατάξεις: 
· Ν. 4412/08-08-2016 Δημόσιες Συμβάσεις Έργων, Προμηθειών και Υπηρεσιών (προσαρμογή στις Οδηγίες 2014/24/ ΕΕ και 2014/25/ΕΕ).

· Ν. 4555/19-07-2018 Πρόγραμμα ΚΛΕΙΣΘΕΝΗΣ

· Το Ν. 4782/2021 Εκσυγχρονισμός, απλοποίηση και αναμόρφωση του ρυθμιστικού πλαισίου των δημοσίων συμβάσεων, ειδικότερες ρυθμίσεις προμηθειών στους τομείς της άμυνας και της ασφάλειας και άλλες διατάξεις για την ανάπτυξη, τις υποδομές και την υγεία. 
Με τη παρούσα μελέτη προβλέπονται να εκτελεστούν εργασίες στις δημοτικές ενότητες Λευκάδας, Απολλωνίων  και Καλάμου προκειμένου να βελτιωθεί το οδικό δίκτυο. Αναλυτικά περιγράφονται παρακάτω οι θέσεις παρεμβάσεων ανα δημοτική ενότητα :

· Δημοτική Ενότητα Λευκάδας

· Τσουκαλάδες, αποκατάσταση δρόμου προς θέση «Καμίνια»

Ο δρόμος αυτός ξεκινάει από την επαρχιακή οδό Λευκάδας Αγίου Νικήτα και κατευθύνεται προς την θέση «Καμίνια». Ο δρόμος έχει μήκος 2.450 μέτρων με κυμαινόμενο πλάτος, είναι ασφαλτοστρωμένος με αρκετά σημεία του να έχουν φθαρεί(οπές, καθιζήσεις).  Οι φθορές έχουν προκληθεί κυρίως τα τελευταία χρόνια από την αυξημένη κυκλοφορία βαρέων οχημάτων λόγω της μεγάλης ανοικοδόμησης σε συνδυασμό με το στενό πλάτος του δρόμου.

Προβλέπονται  δύο(2) κύριες κατηγορίες εργασιών:

Α. Αποκατάσταση του Δρόμου (Ασφαλτόστρωση)

Στα σημεία με μεγάλες λακκούβες ή ανωμαλίες, θα κατασκευαστεί ισοπεδωτική στρώση ασφαλτοτάπητα

Θα πραγματοποιηθούν εργασίες διάστρωσης νέου ασφαλτικού τάπητα (άσφαλτος) σε όλο το μήκος του δρόμου.

 Στο τμήμα των 500 μέτρων που περνάει μέσα από τον οικισμό, θα αφαιρεθεί (θα φρεζαριστεί) η παλιά άσφαλτος, ώστε όταν κατασκευαστεί ο νέος τάπητας, ο δρόμος να έχει το ίδιο ύψος και να μην δημιουργούνται προβλήματα στις εισόδους των σπιτιών.

Β.  Εργασίες στο έρεισμα της οδού

Θα καθαριστούν οι άκρες του δρόμου (τα ερείσματα) από χώματα και βλάστηση.

Στα ερείσματα του δρόμου θα διαστρωθεί σκυρόδεμα (μπετόν με πλέγμα). Αυτή η εργασία είναι κρίσιμη, γιατί θα εγκιβωτίσει τον δρόμο, εμποδίζοντας μελλοντικές καθιζήσεις και φθορές από τα βαριά οχήματα.
· Δρόμος 26 σχεδίου πόλης Περιβόλια Λευκάδας
Η παρούσα μελέτη περιλαμβάνει τις εργασίες διαμόρφωσης της οδού 26 μήκους 120 μέτρων και πλάτους 6 μέτρων ακολουθώντας τα υψόμετρα της ερυθράς από την προβλεπόμενη μηκοτομή της οδού. 

Προκειμένου να επιτευχθούν τα προβλεπόμενα από την μηκοτομή υψόμετρα θα πραγματοποιηθούν εργασίες γενικών εκσκαφών καθώς και επιχώσεων.

  Επίσης θα εκτελεστούν γενικές εργασίες εκσκαφών για την εξυγίανση του υπεδάφους που περιλαμβάνει εκσκαφές για την απομάκρυνση του ακατάλληλου υλικού σε βάθος 0,50μ. Στην συνέχεια θα διαστρωθεί λιθορριπή σε στρώσεις συνολικού πάχους 0,20 μέτρων και στην συνέχεια θα κατασκευαστεί επίχωμα με επίλεκτο υλικό λατομείου κατηγορίας Ε4. 

Στην περιοχή παρέμβασης υπάρχει ανοιχτό αυλάκι απορροής όμβριων υδάτων. Θα κατασκευαστεί σωληνωτό με τσιμεντοσωλήνες Φ60 εγκιβωτισμένους με σκυρόδεμα και θα κατασκευαστούν φρεάτια υδροσυλλογής και ελέγχου. 

Στην συνέχεια θα πραγματοποιηθούν εργασίες οδοστρωσίας που περιλαμβάνουν την κατασκευή υπόβασης μεταβλητού πάχους και κατασκευή μια στρώσης βάσης σταθερού πάχους 0,10μ.

Τέλος θα πραγματοποιηθούν εργασίες ασφαλτικών που περιλαμβάνουν ασφαλτική προεπάλειψη και ασφαλτική στρώση κυκλοφορίας.

 Η οδός θα εγκιβωτιστεί με σκυρόδεμα. 

· Δημοτική Ενότητα Καλάμου

1. Κάλαμος, αποκατάσταση δρόμου στην θέση «Αγία Τριάδα»

Προβλέπεται η ανακατασκευή και διαμόρφωση τμήματος δημοτικής οδού στη θέση Αγία Τριάδα Καλάμου, με σκοπό τη βελτίωση της βατότητας και την αποκατάσταση του πλάτους του οδοστρώματος.

Παραπλεύρως της οδού υφίσταται πλακοσκεπής οχετός μήκους 60μ. και πλάτους περίπου 2,00μ. Λόγω λανθασμένης υψομετρικής κατασκευής, ο οχετός υπερυψώνεται σε σχέση με το κατάστρωμα της οδού, με αποτέλεσμα τον σημαντικό περιορισμό του ωφέλιμου πλάτους του δρόμου και τη δυσχέρεια της κυκλοφορίας. Επιπλέον, το επόμενο τμήμα της οδού, μήκους περίπου 40μ., παραμένει αδιαμόρφωτο.

Για την αποκατάσταση του προβλήματος και τη διαμόρφωση της οδού προβλέπονται τα εξής:

· Πλήρης καθαίρεση της υφιστάμενης πλάκας από οπλισμένο σκυρόδεμα και μερική καθαίρεση τμημάτων των τοιχωμάτων (κορμού) του οχετού, προκειμένου να επιτευχθεί η επιθυμητή υψομετρική ταπείνωση.

·  Κατασκευή νέας πλάκας οπλισμένου σκυροδέματος πάχους 20εκ. Στην πλάκα θα ενσωματωθούν τέσσερις (4) εσχάρες συλλογής ομβρίων υδάτων για την παροχέτευση των υδάτων εντός του οχετού.

·  Στο αδιαμόρφωτο τμήμα της οδού (40μ.) θα πραγματοποιηθούν γενικές εκσκαφές για τη διαμόρφωση του αναγλύφου και στη συνέχεια θα γίνει διάστρωση και συμπύκνωση υλικού υπόβασης.

·  Η τελική επιφάνεια θα διαμορφωθεί με διάστρωση σκυροδέματος κατηγορίας C16/20, ενισχυμένου με δομικό πλέγμα.

Στον προϋπολογισμό του έργου προβλέπεται η ξεχωριστή αποζημίωση για τις απαιτούμενες θαλάσσιες μεταφορές υλικών και μηχανημάτων.
· Δημοτική Ενότητα Απολλωνίων

1. Άγιος Ηλίας , αποκαταστάσεις τοιχίων 

Παρακάτω περιγράφονται αναλυτικά οι προβλεπόμενες εργασίες αποκατάστασης και βελτίωσης υποδομών στον οικισμό του Αγίου Ηλία, του Δήμου Λευκάδας. Οι προτεινόμενες επεμβάσεις αφορούν την  αποκατάσταση τοιχίων αντιστήριξης, τα οποία έχουν υποστεί φθορές ή καταρρεύσεις. Οι εργασίες κρίνονται απαραίτητες για την ασφάλεια και τη λειτουργικότητα των υποδομών της περιοχής.

I. Αποκατάσταση πρόσβασης στην θέση «Οικία Μαλιαβρά»

Κατά το παρελθόν, είχαν εκτελεστεί εργασίες αποκατάστασης λιθοδομών εντός του οικισμού, οι οποίες είχαν υποστεί ζημιές από τον σεισμό του 2015. Ωστόσο, μπροστά από την οικία του Μαλιαβρά, οι εργασίες διακόπηκαν, με αποτέλεσμα να μην υφίσταται πλέον επαρκής πρόσβαση (οχηματική ή πεζή) στην ιδιοκτησία.

Για την αποκατάσταση της πρόσβασης, προβλέπεται η κατασκευή νέας αργολιθοδομής (λιθοδομή με συνδετικό κονίαμα), τελικού ύψους 1,00 μ. Η κατασκευή αυτή θα επιτρέψει την επίχωση του υφιστάμενου δρόμου, ώστε να ανέλθει στο επίπεδο της αυλής της οικίας. Η έδραση της νέας αργολιθοδομής θα πραγματοποιηθεί με υποχώρηση επάνω από την υφιστάμενη κατασκευή. Επιπλέον, στα πρώτα πέντε μέτρα του δρόμου, θα εκτελεστούν εργασίες διαπλάτυνσης. Αυτές περιλαμβάνουν την καθαίρεση υφιστάμενης αργολιθοδομής, γενικές εκσκαφές, εκσκαφές θεμελίων για την ανέγερση της νέας αργολιθοδομής και, τέλος, την κατασκευή αυτής. Με την ολοκλήρωση των εργασιών, θα διαστρωθεί οδοστρωσία από σκυρόδεμα στον δρόμο, επί δομικού πλέγματος.

II. Αποκατάσταση Τοιχίου Ανάβρυσου 

Στην περιοχή Ανάβρυσος, έχει καταρρεύσει τμήμα παλαιάς ξηρολιθοδομής (λιθοδομή χωρίς συνδετικό κονίαμα), η οποία συγκρατούσε το πρανές του δημοτικού δρόμου επί της οικίας. Το μήκος της κατεστραμμένης λιθοδομής είναι περίπου 11 μέτρα, με ύψος 3 μέτρα. Λόγω της θέσης της, δεν υπάρχει δυνατότητα πρόσβασης μηχανήματος έργου, συνεπώς οι περισσότερες εργασίες θα εκτελεστούν χειρονακτικά.

Οι εργασίες περιλαμβάνουν την καθαίρεση του υπόλοιπου τμήματος της λιθοδομής και την χειρονακτική απομάκρυνση των λίθων. Στη συνέχεια, θα πραγματοποιηθούν χειρονακτικές εκσκαφές θεμελίων και θα κατασκευαστεί η νέα αργολιθοδομή. Η νέα λιθοδομή θα ενισχυθεί με δύο ζώνες κρυφοσενάζ (οπλισμένες ζώνες σκυροδέματος). Δεδομένου του σημαντικού ύψους του πρανούς του δρόμου, θα κατασκευαστεί και μια δεύτερη αργολιθοδομή με υποχώρηση, με σκοπό τη δημιουργία ταμπανιού (αναβαθμού) για την προστασία της οικίας. Η δεύτερη αυτή λιθοδομή θα έχει μήκος περίπου 11,00 μέτρα και ύψος 2,50 μέτρα, και θα ενισχυθεί επίσης με δύο ζώνες κρυφοσενάζ. Τέλος, θα διαστρωθεί σκυρόδεμα στον δημοτικό δρόμο, ανάντι της λιθοδομής.

III. Αποκατάσταση Τοιχίου επί Δημοτικού Σχολείου

Στον δρόμο που βρίσκεται επί του δημοτικού σχολείου, έχει καταρρεύσει τμήμα παλαιάς ξηρολιθοδομής. Η υφιστάμενη λιθοδομή έχει συνολικό μήκος 11,20 μέτρα και κυμαινόμενο ύψος από 0,80 μ. έως 1,80 μ.

Για την αποκατάσταση, προβλέπεται η καθαίρεση ολόκληρης της υφιστάμενης λιθοδομής και η κατασκευή νέου τοιχίου οπλισμένου σκυροδέματος. Με την ολοκλήρωση του τοιχίου, θα διαστρωθεί σκυρόδεμα στο έρεισμα που θα δημιουργηθεί.

IV. Αποκατάσταση Τοιχίου Θέσης Τσούμπα

Η τελευταία προβλεπόμενη παρέμβαση θα πραγματοποιηθεί στη θέση Τσούμπα, όπου υφίσταται αργολιθοδομή που αντιστηρίζει τον δρόμο και η οποία εμφανίζει σημάδια αποδιοργάνωσης και αστοχίας. Το συνολικό μήκος της λιθοδομής είναι 13,50 μ., με κυμαινόμενο ύψος από 0,40 μ. μέχρι 1,70 μ.

Οι εργασίες περιλαμβάνουν την καθαίρεση της υφιστάμενης αργολιθοδομής, την πραγματοποίηση εκσκαφών θεμελίων και, τέλος, την κατασκευή της νέας αργολιθοδομής. Με την ολοκλήρωση της κατασκευής, θα διαστρωθεί σκυρόδεμα στο έρεισμα που θα δημιουργηθεί

2. Μαραντοχώρι, αποκατάσταση αργολιθοδομής αντιστήριξη δρόμου θέση «Αμμούσω»

Από τις έντονες κακοκαιρίες που έχουν επικρατήσει το τελευταίο έτος  έχει καταρρεύσει τμήμα της αργολιθοδομής συγκράτησης του πρανούς της παραλιακής οδού  καθώς αυτή υποθεμελιώθηκε.  

Παρακάτω γίνεται η περιγραφή των προβλεπόμενων εργασιών αποκατάστασης της αργολιθοδομής. Το συνολικό μήκος παρέμβασης είναι 15 μέτρα και το ύψος κυμαινόμενο με μέγιστο ύψος 2,50 μέτρα. Οι εργασίες κρίνονται απαραίτητες για την προστασία του παραλιακού δρόμου αλλά και της ασφάλειας χρήσης της παραλίας.

Οι εργασίες περιλαμβάνουν την καθαίρεση του υπόλοιπου τμήματος της αργολιθοδομής και του οπλισμένου σκυροδέματος. Στη συνέχεια, θα πραγματοποιηθούν  εκσκαφές θεμελίων  και εξυγίανσης του υπεδάφους στην θέση που θα κατασκευαστεί η νέα αργολιθοδομή. Η νέα λιθοδομή θα ενισχυθεί με δύο ζώνες κρυφοσενάζ (οπλισμένες ζώνες σκυροδέματος).. Τέλος, θα διαστρωθεί σκυρόδεμα στον δημοτικό δρόμο, ανάντι της λιθοδομής.

3. Κοντάραινα , αποκατάσταση δημοτικού δρόμου 

Πρόκειται για δρόμο που βρίσκεται εντός οικισμού Κοντάραινας και οδηγεί από την επαρχιακή οδό Λευκάδας – Βασιλικής προς την εκκλησία. 

Το υφιστάμενο οδόστρωμα αποτελείται από στρώση σκυροδέματος, η οποία παρουσιάζει εκτεταμένες επιφανειακές φθορές, όπως ρηγματώσεις, λακκούβες και τοπικές καθιζήσεις. Οι φθορές αυτές αποδίδονται κυρίως στην απουσία οπλισμού (δομικού πλέγματος) κατά την αρχική κατασκευή, καθώς και στη φυσική γήρανση του υλικού.

Για την αποκατάσταση της βατότητας και της ασφάλειας της οδού, προβλέπεται να εκτελεστούν οι ακόλουθες εργασίες:

· Πλήρης καθαίρεση και απομάκρυνση του υφιστάμενου σαθρού σκυροδέματος, ώστε αφενός να εξαλειφθούν τα προβλήματα του καταστρώματος και αφετέρου να διατηρηθούν τα υφιστάμενα γεωμετρικά χαρακτηριστικά και τα ύψη της οδού.

· Στα σημεία όπου εντοπίζονται έντονες καθιζήσεις, θα κατασκευαστεί νέα υπόβαση οδοστρωσίας προς εξομάλυνση και συμπύκνωση του υποστρώματος.

· Κατασκευή νέας τελικής στρώσης σκυροδέματος, ενισχυμένης με κατάλληλο δομικό πλέγμα προς αποφυγή μελλοντικών ρηγματώσεων και εξασφάλιση της απαιτούμενης αντοχής.

 Η δαπάνη που απαιτείται είναι με ΦΠΑ 506.900,00€

                                                      ΕΙΣΗΓΟΥΜΑΣΤΕ
την έγκριση  της μελέτης και των τευχών δημοπράτησης, σύμφωνα με τις εργασίες όπως αυτές περιγράφονται στην τεχνική έκθεση  και τον προϋπολογισμό ποσού 506.900,00 Ευρώ(με ΦΠΑ 24%).

Τρόπος εκτέλεσης του έργου με ηλεκτρονικό διαγωνισμό μέσω του Εθνικού Συστήματος ηλεκτρονικών δημόσιων συμβάσεων.


Στη συνέχεια πήρε το λόγο ο κ. Γαζής Γεώργιος ο οποίος είπε ότι διατηρεί τις επιφυλάξεις του σχετικά με  ποια κριτήρια επελέγησαν τα συγκεκριμένα έργα για χρηματοδότηση. 

Στη συνέχεια πήρε το λόγο ο κ. Δήμαρχος και είπε ότι τα κριτήρια επιλέγονται  βάσει των αναγκών που προκύπτουν, σε συνεννόηση με τις Τεχνικές Υπηρεσίες του Δήμου.

Τέλος ο κ. Γαζής είπε πως δε διαφωνεί να γίνουν τα έργα και ψηφίζει υπέρ.

Μετά από διαλογική συζήτηση, η Δ.Ε.  αφού  έλαβε υπόψη της:

· την ανωτέρω εισήγηση.

· τις δ/ξεις  των άρθρων 139 έως 147 του Ν. 5314/2026

· τις δ/ξεις των άρθρων 9 & 26 του Ν. 5056/2023.
ΑΠΟΦΑΣΙΖΕΙ  ΟΜΟΦΩΝΑ
την έγκριση  της μελέτης και των τευχών δημοπράτησης, σύμφωνα με τις εργασίες όπως αυτές περιγράφονται στην τεχνική έκθεση  και τον προϋπολογισμό ποσού 506.900,00 Ευρώ(με ΦΠΑ 24%).
Τρόπος εκτέλεσης του έργου με ηλεκτρονικό διαγωνισμό μέσω του Εθνικού Συστήματος ηλεκτρονικών δημόσιων συμβάσεων.

                 
Η απόφαση αυτή πήρε αύξοντα αριθμό: 367/2026.     
    Ο Πρόεδρος 

                          

 Τα Μέλη

    
             Δρ. Ξενοφών Ν. Βεργίνης
                                 ΔΗΜΑΡΧΟΣ

